b'\n_START_ARTICLE_\n\xc4\x8casoris\n_START_SECTION_\nOtroci\n_START_PARAGRAPH_\nVsebine v \xc4\x8casorisu so namenjene u\xc4\x8dencem od prvega do \xc5\xa1estega razreda osnovne \xc5\xa1ole, torej otrokom starim od 6 do 12 let. _NEWLINE_Pomembne informacije in zanimive novice iz Slovenije in sveta, pa tudi zabavne, znanstvene in \xc5\xa1portne vesti, so razporejene v rubrikah Novice, \xc5\xa0port, Znanost, Zabava. _NEWLINE_Iz objavljenih prispevkov lahko otroci na preprost in razumljiv na\xc4\x8din izvedo, kaj se dogaja, in zakaj._NEWLINE_Napisani so v jeziku, ki je prijazen otrokom, in pospremljeni s slovar\xc5\xa1kom ter z vpra\xc5\xa1anji za razmislek.\n_START_SECTION_\nU\xc4\x8ditelji\n_START_PARAGRAPH_\n\xc4\x8casoris je namenjen tudi u\xc4\x8diteljem, saj lahko novice in dogodke pove\xc5\xbeejo s snovjo v u\xc4\x8dbenikih in tako, na primer, s prispevkom o Hubblovem teleskopu u\xc4\x8dencem pribli\xc5\xbeajo vesolje._NEWLINE_\xc4\x8casoris lahko uporabljajo vsak dan. Z u\xc4\x8denci peberejo novico dneva in jo pove\xc5\xbeejo z u\xc4\x8dnim na\xc4\x8drtom. \xc4\x8ce se pri predmetu okolje u\xc4\x8dijo o celinah ali o dr\xc5\xbeavah, o enakopravnosti ali o pravicah, lahko v \xc4\x8casorisu poi\xc5\xa1\xc4\x8dejo vest o pogumni Malali, ki se bori za pravice deklet po svetu, ali preberejo vest o dnevu \xc4\x8dlovekovih pravic ali podnebnem vrhu v Parizu. \xc4\x8ce u\xc4\x8dence pri matematiki seznanjajo z evri, lahko v \xc4\x8casorisu preberite novico o Svetovni razstavi Expo 2015 in se pogovorijo o cenah vstopnic._NEWLINE_\xc4\x8casoris pomaga u\xc4\x8dno snov povezati z vsakdanjim \xc5\xbeivljenjem in jo tako pribli\xc5\xbeati u\xc4\x8dencem.\n_START_SECTION_\nStar\xc5\xa1i\n_START_PARAGRAPH_\nStar\xc5\xa1i lahko otroke, ki brskajo po mobitelih, tablicah ali ra\xc4\x8dunalnikih, usmerijo v branje \xc4\x8casorisa in tako zdru\xc5\xbeijo prijetno s koristnim._NEWLINE_Skupaj se potopijo v svet novic in zanimivosti, ki buril otro\xc5\xa1ko domi\xc5\xa1ljijo, njim pa med iskanjem dodatnih informacij pomaga obnoviti \xc5\xa1olsko znanje. Pogovarjajo se in razmi\xc5\xa1ljajo tudi o zastavljenih vpra\xc5\xa1anjih, ki spremljajo dnevne novice.\n_START_SECTION_\n\xc5\xa0ola in jaz\n_START_PARAGRAPH_\nRubriko \xc5\xa0ola in jaz soustvarjajo u\xc4\x8denci, u\xc4\x8ditelji in star\xc5\xa1i. V njej so zbrane novice iz razreda, \xc5\xa1ole ali \xc5\xa1olskega igri\xc5\xa1\xc4\x8da, ki jih pripravljajo otroci pri novinarskem ali literarnem kro\xc5\xbeku, u\xc4\x8denci vi\xc5\xa1jih razredov ali u\xc4\x8diteljice.\n_START_SECTION_\nZa star\xc5\xa1e in u\xc4\x8ditelje\n_START_PARAGRAPH_\nV rubriki Za star\xc5\xa1e in u\xc4\x8ditelje so zbrani nasveti, kako se z otroki pogovoriti o razli\xc4\x8dnih temah, denimo o terorizmu, smrti, nevarnostih na spletu, radikalizaciji, spolnosti, samomoru in smrti. _NEWLINE_Zamisel zanjo se je porodila, ker so se tudi ustvarjalci portala soo\xc4\x8dali z vpra\xc5\xa1anjem, kako otrokom sporo\xc4\x8diti slabo novico. Kako se z njimi pogovarjati, ko se zgodi nekaj zelo hudega? Kako jim povedati, zakaj je pri\xc5\xa1lo do teroristi\xc4\x8dnega napada na uredni\xc5\xa1tvo satiri\xc4\x8dnega tednika Charlie Hebdo v Parizu? Kako jim povedati, zakaj v vojnah umirajo otroci? Zakaj ugrabljajo dekleta v Nigeriji?_NEWLINE_Odgovore so poiskali v medijih doma in v tujini in ter jih povzeli in zbrali v rubriki.\n_START_SECTION_\nSodelavci\n_START_PARAGRAPH_\n\xc4\x8casoris je za\xc5\xbeivel aprila 2015._NEWLINE_Zamisel zanj se je porodila po teroristi\xc4\x8dnih napadih na satiri\xc4\x8dni tednik Charlie Hebdo oziroma potem ko se je pojavil zapis na spletni strani zdru\xc5\xbeenja Wan Ifra, kako so pari\xc5\xa1ki \xc4\x8dasopisi za otroke poro\xc4\x8dali o napadu, pa tudi, kako naj se star\xc5\xa1i pogovorijo z otroki._NEWLINE_Vsi, ki pri \xc4\x8casorisu sodelujejo z nasveti in predlogi, so prepri\xc4\x8dani, da otroke zanimajo aktualne pomembne in zanimive novice, seveda pa morajo biti napisane tako, da jih bodo hoteli prebirati._NEWLINE_Ime \xc4\x8dasopisa odra\xc5\xbea svet otrok, ki radi ri\xc5\xa1ejo, hkrati pa to, da je \xc4\x8dasopis tudi oris \xc4\x8dasa, v katerem \xc5\xbeivimo.\n_START_SECTION_\nMedijska pismenost\n_START_PARAGRAPH_\nS \xc4\x8casorisom se otroci navajajo tudi na branje neleposlovnih besedil._NEWLINE_Otroci se med prebiranjem \xc4\x8casorisa u\xc4\x8dijo tudi, kaj so novice in kako razumeti medije in njihove vsebine. S tem ustvarjalci spodbujajo njihovo kriti\xc4\x8dno razmi\xc5\xa1ljanje o novicah in jih u\xc4\x8dijo, kako naj informacij iz medijev uporabijo v svojem resni\xc4\x8dnem svetu. _NEWLINE_Strokovnjaki pravijo, da niso vsi otroci navdu\xc5\xa1eni nad branjem leposlovja. Nekatere pritegnejo poljudne knjige. Drugi za\xc4\x8dnejo brati podnapise, ker \xc5\xbeelijo poznati vsebino filma ali televizijske oddaje. Tretje pa bo k branju pritegnil prav \xc4\x8casoris.'